b'\n_START_ARTICLE_\nFreilinos (Velaskesas)\n_START_SECTION_\nApie paveiksl\xc4\x85\n_START_PARAGRAPH_\n\xe2\x80\x9eFreilinos\xe2\x80\x9c (kitaip \xe2\x80\x9eMeninos\xe2\x80\x9c) yra grupinis Ispanijos karaliaus \xc5\xa1eimyninis portretas. Paveikslo centre vaizduojama jaunesnioji karaliaus Pilypo IV dukt\xc4\x97 infanta Margarita. I\xc5\xa1 abiej\xc5\xb3 jos pusi\xc5\xb3 pavaizduotos taip vadinamos meninos (i\xc5\xa1 portugal\xc5\xb3 meninha \xe2\x88\x92 \xe2\x80\x9ema\xc5\xbea mergait\xc4\x97\xe2\x80\x9c) \xe2\x88\x92 freilinos, kurioms suteikta garb\xc4\x97 patarnauti karaliaus dukteriai: Mar\xc3\xada Agustina de Sarmiento (Margaritai i\xc5\xa1 de\xc5\xa1in\xc4\x97s) ir Isabel de Velasco. Paveikslo de\xc5\xa1in\xc4\x97je artimajame plane vaizduojami du dvaro nyk\xc5\xa1tukai: vokiet\xc4\x97 Mar\xc3\xada B\xc3\xa1rbola ir italas Nicolasito Pertusato, bandantis koja pajudinti \xc5\xa1un\xc4\xaf. Toliau vaizduojama infantos aukl\xc4\x97 Marcela de Ulloa, besikalbanti su nenustatytos asmenyb\xc4\x97s karininku. Kambario gale, pro duris ant laipt\xc5\xb3 vaizduojamas karalien\xc4\x97s kamerdineris Jos\xc3\xa9 Nieto Vel\xc3\xa1zquez, kuris galb\xc5\xabt tur\xc4\x97jo giminyst\xc4\x97s ry\xc5\xa1i\xc5\xb3 su dailininku._NEWLINE_Diegas Velaskesas pavaizdavo save paveikslo kair\xc4\x97je su teptuku prie\xc5\xa1 molbert\xc4\x85. Karali\xc5\xa1koji pora, Pilypas IV ir Marijana Austrijiet\xc4\x97, atsispindi veidrodyje, pakabintame ant kambario galin\xc4\x97s sienos. Paveikslo veiksmas vyksta dailininko studijoje karali\xc5\xa1kuosiuose r\xc5\xabmuose Madride ir galima sp\xc4\x97ti, kad Velaskesas save pavaizdavo tapant\xc4\xaf karali\xc5\xa1kosios poros portret\xc4\x85, o paveiksle vykstanti scena vaizduojama i\xc5\xa1 karaliaus ir karalien\xc4\x97s aki\xc5\xb3 perspektyvos. Kitu sp\xc4\x97jimu, gal Velaskesas tapo b\xc5\xabtent \xc5\xa1\xc4\xaf paveiksl\xc4\x85, t. y. \xe2\x80\x9eFreilinose\xe2\x80\x9c pavaizduotas paties paveikslo nutapymas. Nors paveiksl\xc4\x85 galima vertinti kaip infantos Margaritos portret\xc4\x85, visgi pati princes\xc4\x97 neatrodo jam pozuojanti. Kitu sp\xc4\x97jimu, paveiksle gal vaizduojama scena dailininko kambaryje tuo momentu, kai Velaskesas tap\xc4\x97, o karali\xc5\xa1koji pora \xc4\xaf j\xc4\xaf netik\xc4\x97tai \xc4\xaf\xc4\x97jo._NEWLINE_Paveikslas sukurtas apie 1656 m., jo svarb\xc4\x85 karaliui liudija tai, kad Pilypas IV nuolat laik\xc4\x97 j\xc4\xaf savo priva\xc4\x8diame kambaryje. XVII a. ital\xc5\xb3 tapytojas, dirb\xc4\x99s Ispanijos karaliui, Luka D\xc5\xbeordanas pavadino paveiksl\xc4\x85 \xe2\x80\x9etapybos teologija\xe2\x80\x9c. Paveikslas yra Prado muziejuje Madride nuo pat jo atidarymo 1819 m. Velaskeso poz\xc4\x85 paveiksle panaudojo Fransiskas Goja 1800 m. pavaizdav\xc4\x99s save prie molberto taip pat grupiniame karali\xc5\xa1kosios \xc5\xa1eimos portrete \xe2\x80\x9eKarolis IV su \xc5\xa1eima\xe2\x80\x9c. 1957 m. Pablas Pikasas suk\xc5\xabr\xc4\x97 44 paveiksl\xc5\xb3 variacijas Velaskeso \xe2\x80\x9eFreilin\xc5\xb3\xe2\x80\x9c tema.'